Høyre atrium mottar oksygenfattig blod fra kroppen gjennom hovedvenene, øvre og nedre vena cava. Blodet pumpes videre gjennom tricuspidalklaffen til høyre hjertekammer. Høyre hjertekammer mottar blod fra høyre forkammer gjennom tricuspidalklaffen og pumper det ut gjennom pulmonalklaffen til lungearterien som fører det oksygenfattige blodet videre til lungene. Venstre forkammer mottar oksygenrikt blod fra lungene via de fire lungevenene og pumper det videre gjennom mitralklaffen til venstre hovedkammer. Venstre hovedkammer mottar oksygenrikt blod fra venstre forkammer gjennom mitralklaffen og pumper det gjennom aortaklaffen til hovedpulsåren, aorta. Det er venstre hovedkammer som utfører pumpearbeidet som skaper blodtrykket og sender blodet ut i hele kroppen. Dette gjør at venstre hovedkammer har tykkest vegg med den kraftigste muskulaturen.